CELEX: 32021D0007
Language: lt
Date: 2021-01-05 00:00:00
Title: Komisijos įgyvendinimo sprendimas (ES) 2021/7 2021 m. sausio 5 d. dėl veiksmo, kurio ėmėsi Suomijos saugos ir cheminių medžiagų agentūra, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo (pranešta dokumentu Nr. C(2021) 7) (Tekstas autentiškas tik suomių ir švedų kalbomis)

2021 1 7   
               
               
                  LT
               
               
                  Europos Sąjungos oficialusis leidinys
               
               
                  L 4/12
               
            
         KOMISIJOS ĮGYVENDINIMO SPRENDIMAS (ES) 2021/7
         2021 m. sausio 5 d.
         dėl veiksmo, kurio ėmėsi Suomijos saugos ir cheminių medžiagų agentūra, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų leidžiama tiekti rinkai ir naudoti biocidinį produktą „Biobor JF“, pratęsimo
         
            
               (pranešta dokumentu Nr. C(2021) 7)
            
         
         (Tekstas autentiškas tik suomių ir švedų kalbomis)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. gegužės 6 d. Suomijos saugos ir cheminių medžiagų agentūra (toliau – kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti iki 2020 m. lapkričio 2 d. tiekti rinkai ir profesionaliems naudotojams naudoti biocidinį produktą „Biobor JF“, kuriuo būtų antimikrobiškai apdorojami orlaivių degalų bakai ir degalų sistemos (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Dėl orlaivių degalų bakų ir degalų sistemų mikrobiologinės taršos gali sutrikti orlaivio variklio veikimas ir kilti pavojus jo tinkamumui skraidyti, todėl gali kilti pavojus keleivių ir įgulos saugai. Dėl Covid-19 pandemijos ir su ja susijusių skrydžių apribojimų buvo laikinai parkuojama daug orlaivių. Dėl to, kad orlaiviai neskraido, padidėja jų mikrobiologinė tarša;
                  
               
                     (3)
                  
                  
                     „Biobor JF“ sudėtyje yra 2,2’-(1-metiltrimetilendioksi) bis-(4-metil-1,3,2-dioksaborinano) (CAS numeris 2665-13-6) ir 2,2’-oksibis (4,4,6-trimetil-1,3,2-dioksaborinano) (CAS numeris 14697-50-8) – veikliųjų medžiagų, kurios naudojamos 6-o tipo biocidiniuose produktuose kaip laikomiems produktams skirti konservantai, kaip apibrėžta Reglamento (ES) Nr. 528/2012 V priede. Kadangi šios veikliosios medžiagos neįtrauktos į visų esamų veikliųjų medžiagų, kurių yra Reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programą, nustatytą Komisijos deleguotojo reglamento (ES) 1062/2014 (2) II priede, jos turi būti įvertintos ir patvirtintos prieš išduodant biocidinių produktų, kurių sudėtyje yra šių medžiagų, autorizacijos liudijimą nacionaliniu arba Sąjungos lygmeniu;
                  
               
                     (4)
                  
                  
                     2020 m. rugsėjo 4 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Motyvuotas prašymas buvo pateiktas susirūpinus, kad orlaivių degalų bakų ir degalų sistemų mikrobiologinė tarša gali toliau kelti pavojų oro transporto saugai pasibaigus laikinojo leidimo galiojimui, ir jis pagrįstas argumentu, kad produktas „Biobor JF“ yra labai svarbus siekiant kontroliuoti tokią mikrobiologinę taršą;
                  
               
                     (5)
                  
                  
                     remiantis kompetentingos institucijos pateikta informacija, orlaivių ir variklių gamintojų rekomenduojamas vienintelis alternatyvus biocidinis produktas, skirtas mikrobiologinei taršai mažinti, 2020 m. kovo mėn. buvo pašalintas iš rinkos dėl rimtų variklio veikimo sutrikimų, pastebėtų po to produkto naudojimo;
                  
               
                     (6)
                  
                  
                     kompetentinga institucija nurodė, kad ne visuomet įmanoma sumažinti mikrobiologinę taršą mechaniškai apdorojant orlaivių degalų bakus ir degalų sistemas, o pagal sutartas aviacijos procedūras biocidinį produktą būtina naudoti net jeigu yra įmanoma atlikti mechaninį valymą. Be to, mechaninio valymo metu darbuotojai patirtų toksinių dujų poveikį, todėl to reikėtų vengti;
                  
               
                     (7)
                  
                  
                     remiantis kompetentingos institucijos pateikta informacija, „Biobor JF“ gamintojas ėmėsi veiksmų, kad produktas būtų įprasta tvarka autorizuojamas, ir tikimasi, kad 2021 m. pradžioje bus pateikta paraiška dėl jame esančių veikliųjų medžiagų patvirtinimo. Veikliųjų medžiagų patvirtinimas ir paskesnis biocidinio produkto autorizavimas būtų ilgalaikis ateities sprendimas, tačiau šioms procedūroms užbaigti reikės daug laiko;
                  
               
                     (8)
                  
                  
                     kadangi, nesant orlaivių degalų bakų ir degalų sistemų mikrobiologinės taršos kontrolės, gali kilti pavojus oro transporto saugai, kurio negalima tinkamai suvaldyti naudojant kitą biocidinį produktą ar kitomis priemonėmis, yra tikslinga leisti kompetentingai institucijai ne ilgesniam kaip 550 dienų laikotarpiui, pradedant pirma diena po pradinio 180 dienų laikotarpio pabaigos, pratęsti veiksmą, kuris buvo leistas kompetentingos institucijos 2020 m. gegužės 6 d. sprendimu;
                  
               
                     (9)
                  
                  
                     atsižvelgiant į tai, kad veiksmo galiojimas baigėsi 2020 m. lapkričio 3 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Suomijos saugos ir cheminių medžiagų agentūra gali iki 2022 m. gegužės 7 d. pratęsti veiksmą, kuriuo leidžiama tiekti rinkai ir profesionaliems naudotojams naudoti biocidinį produktą „Biobor JF“, kuriuo būtų antimikrobiškai apdorojami orlaivių degalų bakai ir degalų sistemos.
         
         
            2 straipsnis
            Šis sprendimas skirtas Suomijos saugos ir cheminių medžiagų agentūrai.
            Jis taikomas nuo 2020 m. lapkričio 3 d.
         
         
            Priimta Briuselyje 2021 m. sausio 5 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.
         
            (2)  2014 m. rugpjūčio 4 d. Komisijos deleguotasis reglamentas (ES) Nr. 1062/2014 dėl visų esamų veikliųjų medžiagų, kurių yra Europos Parlamento ir Tarybos reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programos (OL L 294, 2014 10 10, p. 1).